Od jednog pripadnika Interventne postrojbe Policijske uprave vukovarsko-srijemske županije prije nekoliko dana nestalo je devedeset komada streljiva za automatsku pušku koju duži taj policajac s pripadajućim okvirima. Neslužbene su to informacije iz Policijske uprave koje nam je potvrdio i glasnogovornik Policijske uprave Luka Barunčić.

– Istina je da imamo prijavljen nestanak streljiva, ali o detaljima ne možemo govoriti s obzirom na to da je istraga u tijeku, rekao je Barunčić.

Obili zaključanu kasetu

Izvor koji nam je i javio za nestanak streljiva kaže kako krađa vjerojatno ne bi niti bila otkrivena da nije ukradena tolika količina streljiva. Navodno su najavljena i određena kriminalistička vještačenja kako bi se kradljivac pronašao.

– Još je strašnije to što je streljivo ukrao vjerojatnije netko iznutra, odnosno neko od drugih pripadnika Interventne postrojbe. Očigledno je da imaju kradljivca u redovima. Bojim se i pomisliti što bi se moglo dogoditi da se dogodila nekakva krizna situacija i da je policajac na nju otišao s praznom puškom – rekao je naš sugovornik koji je želio ostati anoniman.

Dodao je kako streljivo stoji u kasetama u zgradi Interventne postrojbe u Nuštru i da je pod ključem, koji očigledno nije veća zapreka nekima iz postrojbe.

Municija na crnom tržištu

Interventni policajci u tim kasetama drže automatske puške koje zadužuju, a kratko naoružanje nose kućama. Iako se o daljnjoj sudbini ukradena streljiva ne može ništa precizno reći, naš sugovornik kaže i kako je moguće da će ono biti preprodano.

– To, nažalost, nije jedini takav slučaj. Prije nekoliko godina u istoj postrojbi zabilježen je i slučaj krađe jednog službenog pištolja. Provodila se istraga, ali pištolj nikada nije nađen niti se saznalo bilo što o njemu. Krađu sitnije i manje vrijedne opreme niti ne računam – prenosi nam naš sugovornik. Komentirajući tu tvrdnju Barunčić kaže da mu nije poznata krađa službenog pištolja i da bi to morao naknadno provjeriti.

>>Policiji u vrećicama predao više od 100 komada streljiva